Erba’ skemi tal-Awtorità dwar ir-Rizorsi li kellhom jagħlqu fl-aħħar tas-sena, ġew estiżi għas-sena d-dieħla. L-iskema tas-sistemi fotovoltajċi giet estiża sal-aħħar ta’ Marzu, waqt li l-iskemi tas-solar water heaters, tal-insulazzjoni tas-soqfa u double glazing għal użu domestiku u r-restawr ta’ bjar domestiċi gew estizi sal-aħħar ta Dicembru. Il-Kap Ezekuttiv tal-Awtorita ta’ Malta Dwar ir-Rizorsi, Anthony Rizzo, qal li dawn l-iskemi gew estiżi bil-għan li l-familji jinvestu iktar. Huwa qal, “Waħda mill-miri prinċipali tal-Gvern fil-baġit għall-2014 kienet illi waħda li jraħħas l-elettriku u l-ilma u l-oħra li jkompli jinċentiva lill-familji biex jinvestu f’enerġija alternattiva. Dan huwa mezz tajjeb biex permezz tal-iskemi li tamministra l-MRA, il-familji ikomplu jinvestu.” Fl-2013, l-iskema tas-sistemi fotovoltajċi, li tniediet aktar kmieni din is-sena b’għotja mill-Gvern ta’ 50 fil-mija tal-ispiza eleġibbli sa massimu ta’€2,500, attirat 7,040 applikazzjoni. Skema oħra hi dik tas-solar water heaters u din tnediet fid-dawl li l-geyser huwa wieħed mill-iktar affarijiet li jwasslu għall-konsum tal-elettriku. Hawn il-Ġvern qiegħed ikopri 40 fil-mija tal-ispiża, sa massimu ta’ €400. Għal din l-iskema, l-Awtorità ta’ Malta dwar ir-Rizorsi, din is-sena irċeviet 636 applikazzjoni. L-iskema offruta tar-roof insulation u double glazing, bil-Ġvern joħroġ 15 fil-mija tan-nefqa sa massimu ta’ €1,000 rat total ta’ 373 applikazzjoni. Biex ikun inkoraggut l-konservazzjoni u l-użu aħjar tal-ilma tax-xita fis-settur domestiku, aktar kmieni din is-sena l-Awtorità ta’ Malta dwar ir-Rizorsi nidiet skema ta’ restawr ta’ bjar domestiċi ffinanzjata minn Fondi Nazzjonali. Il-Gvern qed joħrog sa 50 fil-mija tan-nefqa eliġibbli, sa massimu ta’ €1,000 ewro. Din l-iskema diga’ attirat 263 applikazzjoni.